הוועדה המיוחדת לפניות הציבור, כנסת 20, פרוטוקול מספר 137, 2018-05-14 14:06

ישראל אייכלר: שלום וברוכים הבאים לישיבה של הוועדה לפניות הציבור, בנושא הכשלים התחבורתיים החמורים בירוחם.

ישראל אייכלר: הוועדה מתכנסת בעקבות פנייתו של חבר הכנסת מיכאל מלכיאלי, חבר הוועדה, שביקש להעלות את סוגיית התחבורה הציבורית בירוחם בעקבות כתבה ששודרה בתקשורת.

ישראל אייכלר: פעם, חשבתי שחברי הכנסת עושים דיונים בנושאים ואחרי זה הדוברים שלהם מוציאים את זה לתקשורת, אבל לא שמעתי שהתקשורת מפעילה את חברי הכנסת.

מיכאל מלכיאלי: היום התקשורת מעלה נושאים, כן.

ישראל אייכלר: בכל אופן, הבעיה היא משתמשי התחבורה הציבורית.

ישראל אייכלר: מתברר ש- 58% ממשתמשי התחבורה הציבורית, זה כלי התחבורה הציבורית שלהם בירוחם.

ישראל אייכלר: ו- 76% מהם מתלוננים על בעיות אמינות ותדירות.

ישראל אייכלר: ו- 13% מתלוננים על היעדר קו פנימי בירוחם בשירות התושבים.

ישראל אייכלר: אני לא אאריך בכל הדברים שאתם בעצמכם תעלו פה, אני רק אומר שירוחם היא עיר מאד מאד חשובה, לא רק כי "מודה ועוזב ירוחם", אלא ככתוב בתורה ש"לא תיקרא עוד לא-רוחמה אלא רוחמה".

ישראל אייכלר: ירוחם זה אהוב, אפילו בערבית – רחמו.

ישראל אייכלר: אז היא עיר מאד אהובה.

ישראל אייכלר: אני יודע על הרבה אנשים שרצו לבוא לשם לגור שם ולא עלתה בידם, כנראה שזה מקום חשוב מאד.

ישראל אייכלר: אבל יש שם 10,000 תושבים כתוב פה, והיא נבנתה ב – 51'.

ישראל אייכלר: עוד לא היה שם איזה תושב שיעשה מה שעשו על דימונה, סלאח, על איך שבנו את ירוחם.

שלומית אבינוח קואולמן: הבמאי הוא מירוחם.

ישראל אייכלר: חשבתי שעל דימונה, סליחה.

ישראל אייכלר: אתם פה גם בירוחם, מכל הסיפור על ירוחם?

קריאה: ירוחם על ראש שמחתנו עכשיו.

ישראל אייכלר: מותר לי כיו"ר וועדה להגיד, שבסיפור המזעזע והמרגש הזה שהוא עשה, חסר קטע אחד הכי הכי חשוב, התרבות והמסורת והדת והאמונה וכבוד הורים, כל הדברים האלה שהביאו העולים כשהם באו לשם, אשר ניטל מהם או שהם נותקו ממנו, לזה כמעט אין אזכור בכל הסרט הזה.

ישראל אייכלר: למרות שנראה שם בעליל שגם אחיו וגם גיסתו, הם אנשים חרדים ממש, זאת אומרת, ההורים שלו היו אנשים חרדים.

ישראל אייכלר: חסר לי בסרט הזה אמירה אחת, זה שלקחו אותם כעובדים או כפועלים, יכול להגיד המעביד "רצינו לספק להם תעסוקה", על כל דבר יש פירכה אבל כאן לקחו מסורת כל כך יפה ואדירה וניתקו דור שלם מזה.

ישראל אייכלר: אמנם התברכה ירוחם כמו שכתוב ש"הדור הרביעי ישובו הנה" שכולם חוזרים שם ומתחזקים, אבל זה לא נמצא בכלל בסרט הזה.

ישראל אייכלר: כך שמאד מעניין אותי מה הכשל הזה, יכול להיות שיבוא מישהו פעם ויעלה את הנושא הזה, כי את זה עוד אפשר לתקן.

ישראל אייכלר: את השנים האבודות של העבודה והפועלים, את זה אי אפשר לתקן.

ישראל אייכלר: אבל את החזרה אל המסורת ולאמונה, את זה אפשר לתקן.

ישראל אייכלר: טוב, בואו נתקן קודם כל את הדברים עליהם נתכנסנו, העניין של התחבורה.

ישראל אייכלר: אני רוצה להגיד לכם שכשפנה אליי חה"כ מלכיאלי, ברגע הראשון, לא לקח שנייה והסכמנו על זה, למרות שהוועדה שלנו היא וועדה לפניות ציבור על כל הנושאים, אבל התחבורה הציבורית לוקחת מאיתנו את רוב הזמן.

ישראל אייכלר: כי הבעיה האמיתית של האזרח זו התחבורה הציבורית, בכל מקום בארץ.

ישראל אייכלר: וכמה שמדברים על פיתוח הכבישים והרכבות, והנמלים, ונמלי התעופה, ושמיים פתוחים, עדיין תחבורה פתוחה עוד לא עשו.

ישראל אייכלר: יש הרבה שיפורים, אבל יש מחסור גדול בקווים, יש מחסור בנהגים, כל התשובות שיש בכל הארץ, קשה לקבל אותן על ירוחם.

ישראל אייכלר: כי ירוחם היא עיר מרוחקת, ואם כזה אחוז גדול של הציבור תלוי בתחבורה הציבורית אז זה ממש מחנק, וצריך לפתור אותו.

ישראל אייכלר: אז את רשות הדיבור אנחנו נותנים בדרך כלל לפונים שלנו.

ישראל אייכלר: הרב מלכיאלי ידבר מייד אחרי הפונים, כי הוא ייתן את התשובה כמו שאומרים.

ישראל אייכלר: כנרת סויסה וחנה בריגע, בבקשה.

חנה בריגע: את המקרה של ירוחם, אנחנו מובילות כבר מעל לשנה.

חנה בריגע: לא שזה לא התחיל לפני כן, זה התחיל הרבה לפני, אבל ההתעוררות בקרב התושבים היתה לפני קרוב לשנתיים.

חנה בריגע: בסך הכל ירוחם כמו שאתה רואה, 58% משתמשים בתחבורה ציבורית שזה בהחלט חלק גדול.

חנה בריגע: יש גם עוד נתון ששווה להתייחס אליו, שאם התחבורה הציבורית היתה באמת טובה, היו משתמשים בה יותר וככה היינו חוסכים לעצמנו זיהום אוויר, עומס וכו'.

חנה בריגע: עשינו כבר כל מה שאפשר כדי לנסות לשפר את המצב, אנחנו גם בהחלט מודעות לזה שהמצב בכלל במדינה הוא קטסטרופה מבחינת תחבורה ציבורית, מחסור בנהגים תשתיות וכו'.

חנה בריגע: זה לא רק בירוחם, המאבק הזה צירף אליו גם את מצפה רמון ואת רמת נגב והבנו שגם את הפזורה, כולם סובלים מזה שם.

חנה בריגע: אנחנו קצת יותר מחוייבות לזה, אז המאבק של ירוחם ממשיך, אבל זה משליך על עוד הרבה מאד נוסעים.

חנה בריגע: היו לנו מספר פגישות הן עם חברת עמיחי והן עם חברת מטרופולין, אבל שום דבר לא עוזר.

חנה בריגע: היום קיבלנו את התגובה של משרד התחבורה, שמדברת איתנו על אחוזים ובאחוזים זה באמת נשמע לא נורא, כשרק אחוז אחד מסך הנסיעות הוא איחור או שבכלל ההאוטובוס לא מגיע.

חנה בריגע: צריך מאד להבין שבסופו של יום בשורה התחתונה, זה משפיע על אנשים.

חנה בריגע: שמענו כבר על אנשים שפשוט פוטרו מהעבודה שלהם, בגלל איחורים.

חנה בריגע: הם עובדים טובים ומצוינים, אבל אני יכולה גם להבין את המעסיקים שלהם.

חנה בריגע: אנשים שפוטרו מהעבודה, אנשים שפספסו תורים רפואיים, זה לא יכול להימשך ככה.

חנה בריגע: אנחנו יודעים בוודאות, ומטרופולין יכולים לאשר את זה או לא לאשר את זה, שכל בוקר יוצאים מבאר שבע הסעה של נהגי מטרופולין, אנחנו מדברים על חוסר בנהגים נכון, שעובדים בקווי כפר סבא-רעננה-הוד השרון וכו'.

חנה בריגע: זה קורה.

חנה בריגע: זה קורה, כי מאד נוח לפגוע בפריפריה החברתית והגיאוגרפית, כי שם אנשים פחות צועקים, ולקחת את זה להשלים חוסרים במרכז.

חנה בריגע: ויש חוסרים במרכז, אני לא אומרת שלא.

חנה בריגע: אבל זה לא יכול להיות שכל יום ייצאו, בהסעה, 15 נהגים, שיכולים אולי במעט לשפר את המצב.

חנה בריגע: אנחנו הגשנו בקשת חופש המידע למשרד התחבורה, גם, קיבלנו את הנתונים מאד באיחור, ועולים פה דברים, עוד פעם, אני לא מדברת באחוזים, אני מדברת במספרים לגמרי.

חנה בריגע: קו 58 שהוא הקו העיקרי בירוחם, מתוך 3,669 נסיעות- 436 נסיעות ברבעון האחרון של 2017, 436 נסיעות באיחורים של מעל חמש דקות, עשר, חמש עשרה ושלושים.

חנה בריגע: וזה עוד לא דיברנו על הקווים שבכלל לא הגיעו, קווים שבכלל לא הגיעו.

ישראל אייכלר: יש לכם מידע על הדילוגים של הקווים?

חנה בריגע: יש לנו את כל המידע.

חנה בריגע: משרד התחבורה דאג לתת לנו אותו.

חנה בריגע: ומה שעוד יותר תמוה בעינינו, שאנחנו באמת לא יודעים האם מטרופולין בסופו של דבר נקנסים על הדבר הזה.

חנה בריגע: אנחנו כן יודעים שיש מספר תושבים, גם מהקהילה החרדית, שיש שם תושבת מאד פעילה בעניין הזה, הגישה תלונה בספטמבר 2017 ועד היום לא קיבלה אף תגובה.

שלומית אבינח: חצי שנה לוקח תהליך הבדיקה של משרד התחבורה.

חנה בריגע: אנחנו כבר מעל חצי שנה.

חנה בריגע: אני לא מבינה קודם כל, אם בקשת חופש מידע הצלחנו לקבל אחרי 60 יום, את כל הנתונים, למה לטפל בתלונה שהיא מפרטת אותה, באמת בחורה חרוצה, פירטה את זה מצוין, כמה זמן לוקח לטפל בתלונה?

חנה בריגע: אם אנחנו בוועדת פניות הציבור, אז משהו בעבודה של פניות הציבור גם במשרד התחבורה וגם במטרופולין פשוט בלתי ייאמן.

חנה בריגע: וזה כשעוד לא דיברנו על ההתמודדות ביום יום.

ישראל אייכלר: המנהלת לא שמעה מה שאמרת עכשיו, כי אחרת היא היתה אומרת לך שהיא עושה את זה יום יום.

ישראל אייכלר: הטענה הזאת היא המרכזית שלה מול משרד התחבורה, ולהבדיל מכל משרדי הממשלה, השישה חודשים שאורך לטפל בתלונה, באופן רשמי זו תשובת משרד התחבורה שישה חודשים.

שלומית אבינח: את צריכה להתלונן, למסור את פרטי הנהג וגם איזה אוטובוס לא הגיע.

חנה בריגע: יש את כל הפרטים, היא פירטה את זה בצורה נפלאה ממש, ולא נסיעה אחת.

חנה בריגע: היא פירטה את זה בצורה נפלאה ולא נסיעה אחת.

ישראל אייכלר: ראש העיר, העיר שלך, בבקשה.

ישראל אייכלר: אז אני רוצה רק להגיד שהמנהלת עוסקת בזה יום יום, כי הבעיה הזו שאת דיברת על משרד התחבורה של שישה חודשים זה בכל מקום בארץ, בכל הבעיות.

ישראל אייכלר: מה שאת אומרת לגבי פניות הציבור את יותר מצודקת, כי אין עוד מקום שיש לנו בעיות עם תשובות לפניות הציבור, כמו עם משרד התחבורה.

ישראל אייכלר: עשיתי אפילו "ברוגז" עם שר התחבורה, הוא כעס עליי, הוא חשב שאני כועס עליו בנושאים אחרים, יותר גדולים.

ישראל אייכלר: בסוף הוא אמר לי, "על מה אתה כועס?", אמרתי לו "אתה לא תאמין.

ישראל אייכלר: אני לא כועס עליך על כל הדברים האלה שיש בינינו חילוקי דעות, אתה עושה עבודה נפלאה.

ישראל אייכלר: על האישה והזקן והילד שעומדים בתחנת האוטובוס והתחבורה הציבורית זה החצר האחורית של משרד התחבורה, על זה אני כועס.

ישראל אייכלר: אתה עוסק בכבישים גדולים, במחלפים ובנמלים ובנמלי תעופה, דברים גדולים וחשובים.

ישראל אייכלר: אבל האוטובוס".

ישראל אייכלר: ואני אמרתי לו, שפניות הציבור בכל משרדי הממשלה הם הרבה יותר יעילים מאשר במשרד התחבורה.

ישראל אייכלר: למה?

ישראל אייכלר: כי הם טוענים, ואני אגיד לכם כבר את התשובה שלהם, ולא יודע אם זה תפקידי להגיד.

ישראל אייכלר: כדי לקנוס חברה, ולברר האם על איחור מגיע לה קנס – כי הקנס הוא גבוה, זה לא איזה קנס קטן – זקוקים לשישה חודשים, לכן זו התשובה שנותנים.

חנה בריגע: לזה אני רוצה להתייחס, כי מה שמאד תמוה בעיניי זה שלא צריך לצפות שתושב יתלונן.

חנה בריגע: הרי אם אני ביקשתי בקשת חופש מידע וקיבלתי את הנתונים, זאת אומרת שמשרד התחבורה יודע שמטרופולין איחרה, או שהאוטובוס לא הגיע.

חנה בריגע: היא אמורה לקנוס אותה גם בלי שאני אהיה עירנית ואגיש תלונה.

חנה בריגע: למה צריך לחכות לתלונה?

חנה בריגע: קצרו תהליכים.

חנה בריגע: לוקח לכם חצי שנה לטפל בתלונה?

חנה בריגע: לא צריך תלונה.

חנה בריגע: הנתונים, אתם נתתם אותם, הם שלכם.

ישראל אייכלר: יש להם חברות שבודקות את האיחורים האלה.

ישראל אייכלר: הרי את החומר הזה הם נתנו לך ממידע ש - - -

חנה בריגע: בסדר גמור, אתה יודע שהוא איחר, תפנה אליו אתה.

חנה בריגע: למה צריך לחכות לתלונה?

ישראל אייכלר: אז על זה אנחנו נדבר.

ישראל אייכלר: אני רק רוצה לומר לך גברת בריגע, שהבעיה של ירוחם זו לא הבעיה שדיברת עליה, זו הבעיה של כל הארץ.

חנה בריגע: נכון.

ישראל אייכלר: אז לא תפתרי כלום.

ישראל אייכלר: בואי נתמקד על ירוחם, כדי שאתה תצא מפה, אדוני ראש העיר, עם בשורה לירוחם.

ישראל אייכלר: בבקשה, אז יש עוד מישהי מהפונות?

ישראל אייכלר: כנרת?

שלומית אבינוח קואולמן: כנרת, ואמון הציבור גם רוצה.

כנרת סויסה: אני רוצה להתייחס, לומר שאני נוסעת בתחבורה ציבורית כל יום, אני עובדת בבאר שבע.

כנרת סויסה: נוסעת מירוחם לבאר שבע כל יום בתחבורה הציבורית.

כנרת סויסה: אנחנו פוגשים את זה כל יום.

כנרת סויסה: כל יום אנחנו פוגשים את האיחורים, את הדילוגים על האוטובוסים, תושבים שעומדים שם בגשם, מחכים בחום, צריכות לא מעט אמהות להביא את הילדים מהגנים, לא מעט סידורים שהם מאד חייבים לעשות, לכולנו יש לו"ז מאד עמוס, אנחנו רוצים לעשות הכל.

כנרת סויסה: אנחנו פוגשים כל הזמן את אוזלת היד של תחבורה שמגיעה באיחור, נהגים שמתנהגים בצורה מאד נוראית לתושבים, לאזרחים שנוסעים וצריכים לקבל את השירות כמו שצריך, אוטובוסים שמגיעים במצב נורא, בין אם זה נהג שמעשן את נשמתו בתוך האוטובוס ואנחנו כנוסעים לא יכולים לעלות לאוטובוס, או אוטובוסים מתפרקים, הרבה פעמים חלונות רועדים לנו בתוך נסיעה, נסיעות שהן לא בהכרח נסיעות בטיחותיות, ואנחנו כל הזמן נאלצים להתמודד עם הדברים האלה.

כנרת סויסה: אנחנו פונים יום יום, אני אישית יש לי גם את הטלפון האישי של אילן, אנחנו מדברים לא מעט גם עם ברוך, אין תשובות.

כנרת סויסה: אין תשובות, ואנחנו פשוט בחוסר אונים מול הדבר הזה.

ישראל אייכלר: אני עכשיו אעבור לחבר הכנסת מלכיאלי, שהוא יזם את הדיון.

שלומית אבינח: פניות הציבור גם רוצים לדבר.

ישראל אייכלר: הם ידברו, אבל לא עכשיו.

ישראל אייכלר: עכשיו זה הפונים.

ישראל אייכלר: אחרי מלכיאלי, אני רוצה שראש העיר יגיד את דברו, ואחרי זה אנחנו נפנה לאמון הציבור והלאה.

ישראל אייכלר: אחרי זה, אנחנו ניתן לכם לענות על הכל.

מיכאל מלכיאלי: קודם כל תודה רבה, אדוני יו"ר הוועדה, על קיום הוועדה.

מיכאל מלכיאלי: כמו שאמרת, ממש כשהגעתי אליך וסיפרתי לך את התלונות שגם צפו בתקשורת וגם כשבאו אליי, באותו רגע אמרת שיתקיים דיון מיידית, באמת "שכוייח" לך ולמנהלת הוועדה.

מיכאל מלכיאלי: ירוחם התברכה בראש עיר מהטובים.

מיכאל מלכיאלי: הייתי בירוחם לא מזמן, כאורח של ראש העיר ושל סגנו הרב אברהם, הסתובבתי בעיר ודיברתי עם אנשים.

מיכאל מלכיאלי: אני רגיל לפגוש אנשים, אתה שומע הרבה מצוקות, בפרט בעיר כמו ירוחם.

מיכאל מלכיאלי: נושא התחבורה בירוחם תפס כמעט את הכותרת, והוא היה קונצנזוס בעיני התושבים שם.

מיכאל מלכיאלי: לא צריך לדבר על הקשיים של ירוחם, זה וודאי ראש העיר ידבר.

מיכאל מלכיאלי: לעניין מציאת מקומות תעסוקה, אנשים אומרים אנחנו נזרקים ממקום למקום, אלה לא אנשים שיש להם כלי רכב פרטיים, בגלל הבעיה של האיחורים של התחבורה.

מיכאל מלכיאלי: אני חושב שצריכים לנצל את השולחן שאתם נמצאים כאן, גם אנשי התחבורה וגם העירייה וכמובן בראשות יו"ר הוועדה, למצוא פתרונות כמה שיותר מיידים וזמינים.

מיכאל מלכיאלי: מה שנאמר כאן ע"י גברתי זה חמור מאד.

מיכאל מלכיאלי: ש- 15 נהגים נוסעים כל יום מבאר שבע לכפר סבא?

מיכאל מלכיאלי: מה, תושבי כפר סבא טובים יותר מאשר התושבים בירוחם?

מיכאל מלכיאלי: למה, כי במרכז יודעים להקים קול מחאה יותר מאשר בפריפריה?

מיכאל מלכיאלי: אני חושב שאנחנו בוועדה הזאת כאן הולכים להיות השופר של אנשי הפריפריה, ולומר להם שאנחנו נדרוש מחברת מטרופולין שאם יש נהגים בדרום, תשאירו אותם בדרום.

מיכאל מלכיאלי: תשאירו אותם לאותם תושבים בירוחם שבלאו הכי הרבה אצלם לא כמו תושבי המרכז, ואנחנו מקווים שאנחנו נצא עם בשורה לתושבי העיר, להקל מעליהם את המשא הקשה הזה של התחבורה הציבורית.

ישראל אייכלר: אדוני ראש העיר, אני רוצה לשאול אותך משהו.

ישראל אייכלר: אין באמת תחבורה ציבורית פנימית בכל ירוחם?

חנה בריגע: אין עדיין.

מיכאל ביטון: טוב עד היום ירוחם היתה 9,000 איש, ועכשיו הקמנו שתי שכונות, ואז זה מחייב.

מיכאל ביטון: אבל אני אתייחס באופן סדור לכל הסוגייה הזאת.

ישראל אייכלר: בבקשה.

מיכאל ביטון: ראשית, היו"ר, תודה על זימון הדיון במהירות, ולחה"כ מלכיאלי, שותף שלנו, מ"מ ראש העיר אריה אברהם, חברות של אוטובוסים – אילן קרני, נציג משרד התחבורה, נציגי ציבור.

מיכאל ביטון: יש פה סוגיות יסוד, חלקן יכולות להיות בתחום האפור, להתווכח כמה זה רע, כמה השירות רע.

מיכאל ביטון: אני רוצה קודם להתחיל במה שמוחלט, ואחרי זה נלך לאפור, בסדר?

מיכאל ביטון: וזה דבר שלא יעלה על הדעת, אוטובוס לבאר שבע של מטרופולין, מחיר הנסיעה שלו 6.40 ₪ , חצי שעה נסיעה.

מיכאל ביטון: אוטובוס דימונה-ירוחם של אגד, מחיר נסיעה 9.1 ₪.

שלומית אבינוח קואולמן: אגד לא הוזמנו לדיון, כי הבנו שהבעיה העיקרית זה מטרופולין.

מיכאל ביטון: נעשה דיון נוסף, פגישת מעקב, אם רוצים לתקן - - -

ישראל אייכלר: לא, הטענה שהוא מדבר זה למשרד התחבורה, כי הוא קובע את המחירים.

שלומית אבינוח קואולמן: בסדר, אבל מבחינת אגד הם לא יכולים להגיב.

מיכאל ביטון: אבל אם הפגישה הזו תהיה חד פעמית, לא עשינו כלום.

שלומית אבינח: יהיה מעקב.

מיכאל ביטון: אם נציק להם 20 פעם, אולי משהו יקרה.

מיכאל ביטון: זה מה שהולך להיות, אנחנו נציק, כן.

מיכאל ביטון: אז סתם פגישה, לא עשינו כלום.

מיכאל ביטון: אם תהיה פגישת מעקב - - -

ישראל אייכלר: מה אתה רוצה להגיד?

מיכאל ביטון: רבע שעה נסיעה לדימונה עולה 9 ₪, חצי שעה נסיעה לבאר שבע 6 ₪.

ישראל אייכלר: אבל מה חשוב יותר לתושב ירוחם, באר שבע או דימונה?

מיכאל ביטון: ואם הוא עובד בדימונה כל יום?

מיכאל ביטון: אם יש עוזרת גננת בדימונה שצריכה לנסוע כל יום, מה זה חשוב?

מיכאל ביטון: האם יכול להיות במדינת ישראל, שרבע שעה נסיעה תעלה יותר מחצי שעה נסיעה באותה תחבורה ציבורית?

מיכאל ביטון: לא יעלה על הדעת.

מיכאל ביטון: יש לשים לזה סוף ולטפל מייד.

מיכאל מלכיאלי: שלא יעלו את המחיר של ה- 6.5 ₪.

ישראל אייכלר: זהו, הם יעשו שוויון.

מיכאל ביטון: אגב, פה זה נושא לבג"צ.

מיכאל ביטון: אנחנו נביא צו מניעה, נעשה מיצוי הליכים.

מיכאל ביטון: העירייה תסדר קצת דברים, נעשה בג"צ, אולי ישנה להם את כל המחירים במדינה.

ישראל אייכלר: עשרות שופטי בג"צ יהיו נהגי אוטובוסים.

מיכאל ביטון: אבל אתה הקול הצלול של הציבור, אתה הקול הצלול.

מיכאל ביטון: אגב, הרב רוקח יושב צנוע, מיניתי אותו לאיש קשר בסוגיית התחבורה הציבורית.

קריאה: עושה עבודת קודש.

מיכאל ביטון: ופועל למען כלל הציבור, ומקיים דיונים, ועושה בקרות.

מיכאל ביטון: אז יש פה קול צלול אחד, החרפה הזאת צריכה להיגמר.

מיכאל ביטון: זה צריך לעלות פחות מנסיעה לבאר שבע.

מיכאל ביטון: דבר שני, סטודנטים, הולכים ללמוד בספיר, יש להם אוטובוס מדימונה למכללת ספיר, מערד למכללת ספיר, רק מירוחם אין להם אוטובוס.

ישראל אייכלר: כמה סטודנטים?

מיכאל ביטון: עשרות סטודנטים.

מיכאל ביטון: עכשיו פתחנו תכנית לימודים עם ספיר השנה, תואר ראשון בספטמבר, ואין להם אוטובוס.

מיכאל ביטון: כאילו האפליה הזאת, זה לא הגיוני.

מיכאל ביטון: זו סוגיה מוחלטת שצריך לטפל בה.

מיכאל ביטון: לגבי קו פנימי ירוחם, ירוחם לא היתה פרוסה, עכשיו נבנו בתים בהגדלת רדיוס של 700-800 מטר, יש אכלוס בקיץ של הבתים האלה, ואנחנו דווקא כן עובדים עם עמיחי על קו פנימי ותחנות וזה יקרה, זה דווקא יקרה.

מיכאל ביטון: וזה קורה, אז חבל להגיד על משהו שהוא קורה.

חנה בריגע: אבל אין לו"ז.

מיכאל ביטון: לא, זה תלוי בנו.

מיכאל ביטון: זה לא תלוי באף אחד אחר.

מיכאל ביטון: תלוי בנו, שיהיו תחנות, שתהיה תכנית, ונעשה את זה.

חנה בריגע: מי שצריך לתת לו"ז, שיגיד את זה כאן בוועדה, חשוב שזה יישמע.

ישראל אייכלר: אולי ראש העיר ייתן לו"ז.

מיכאל ביטון: לא, אנחנו מקימים את התחנות במימון שלהם, ההכרעה שהקו משתנה זו הכרעה של רגולטור, זה הוא יכול להשית.

מיכאל ביטון: אנחנו עשינו את הצעדים המקדימים לדבר הזה.

מיכאל ביטון: אז זה יקרה.

מיכאל ביטון: לדבר שנשאר פה במחלוקת, יש צדדים לכאן ולכאן.

מיכאל ביטון: אילן כבן אדם וברוך כבן אדם, הם זמינים ועונים לי ולתושבים.

מיכאל ביטון: הם באתר של ירוחם, הם חוטפים קללות, אם יש איזה התנהגות חריגה ואני פונה, הוא מטפל.

מיכאל ביטון: אבל באופן יסודי, היקף התחבורה הציבורית בירוחם והעמידה שלה בזמנים היא לא מספיק טובה.

מיכאל ביטון: עכשיו השמיכה דקה, זה יגיד אין לי נהגים, זה יגיד אין לי רגולציה, זה אני לא אישרתי לו, אני אומר לך, זה אפשרי כשרוצים.

מיכאל ביטון: מה שאנחנו צריכים מהוועדה הזאת, זה כובד משקל ודרישה גם מהחברה וגם מהרגולטור, להציג לכם תכנית עבודה עוד חודשיים לשיפור השירות.

מיכאל ביטון: בין אם כמות האוטובוסים, עמידה בזמנים, מדד הקטנת התלונות והדו"ח השקוף הזה.

מיכאל ביטון: עכשיו הדו"ח הזה נמצא בוויכוח, אנחנו מביאים דו"ח של פניית אזרחים ויש פה אי עמידה בזמנים, אז אומרים "לא, אנחנו נתווכח על הנתונים האלה".

מיכאל ביטון: צריך נתון אחד מוסכם, ומי שצריך לייצר את הנתון זה משרד התחבורה, לא אף אחד אחר.

מיכאל ביטון: לא שמועות, לא "הוא אמר לי", לא "שמענו ככה".

מיכאל ביטון: זה חלק מהדרישה שלנו מול משרד התחבורה, תשובות ברורות.

מיכאל ביטון: אנשים באים לאוטובוס, מחכים חצי שעה, הוא לא בא.

מיכאל ביטון: עומדים בתחנה, האוטובוס מדלג עליהם.

מיכאל ביטון: דברים שלא יעלה על הדעת.

מיכאל ביטון: אנחנו רוצים שהוועדה הזו תהווה בשבילנו כלי לשיפור התחבורה הציבורית בירוחם, לא מפגש חד פעמי, אלא עם פגישת בקרה עוד חודשיים-שלושה ועוד חצי שנה, ואנחנו נשמח לדווח לך היו"ר שבזכותכם משהו השתפר.

מיכאל ביטון: תודה.

ישראל אייכלר: אינשאללה.

ישראל אייכלר: אם אני אחכה לדבר הזה, זה יהיה עוד הרבה זמן.

ישראל אייכלר: אמון הציבור, בבקשה.

נטע רוזנטל: כן, תודה רבה.

נטע רוזנטל: אז באמת ע"פ הנתונים שאנחנו קיבלנו ממשרד התחבורה לבקשת חופש המידע, ברבעון האחרון של שנת 2017 אנחנו מדברים על אחת מתוך 15 נסיעות שהסתיימה באיחור של למעלה מעשר דקות או הקדימה.

נטע רוזנטל: זאת אומרת מדובר באיחור מהותי, באחת מתוך 15 נסיעות.

נטע רוזנטל: ברור שבמציאות כזו תושבי ירוחם לא יכולים להסתמך על תחבורה ציבורית, בוודאי שלא על מנת להגיע למקומות עבודה וגנים.

נטע רוזנטל: וע"פ תשובה שאנחנו קיבלנו ממשרד התחבורה ב- 25 לאפריל, במהלך כל שנת 2017 משרד התחבורה מצא לנכון לקנוס את חברת מטרופולין ב- 22,500 ₪ בלבד.

נטע רוזנטל: זאת אומרת - - -

ישראל אייכלר: על כל האיחורים או על כל נסיעה?

נטע רוזנטל: על כל שנת 2017, כאשר הנתונים שאני הצגתי הם רק על הרבעון האחרון של שנת 2017.

נטע רוזנטל: בכל שנת 2017, 22.5 אלף שקלים.

ישראל אייכלר: זה לא עוזר לאזרח.

נטע רוזנטל: מדובר כמובן על סכום זניח לחלוטין, משרד התחבורה בעצם מסמן לתושבי ירוחם "תסתדרו".

נטע רוזנטל: זה איכשהו בסדר ולגישתנו בהחלט יש מקום חיוני ומהותי, שהכנסת תחייב את שר התחבורה לבוא ולהגיד איך הוא הולך לפתור את הדבר הזה.

ישראל אייכלר: כשאנחנו דנים על ירוחם, אני רוצה להתמקד בירוחם.

ישראל אייכלר: זה אולי לא הוגן לשאול על השוואות למקומות אחרים, אבל בגלל שאת ארגון "אמון הציבור" שעוסק גם במקומות אחרים, תעשי לי השוואה של איחורים ודילוגים בירוחם לעומת ירושלים למשל.

נטע רוזנטל: אז אנחנו נצטרך לקבל את הנתונים האלה ממשרד התחבורה, ונשמח לחזור אליכם עם תשובות.

ישראל אייכלר: אין לכם?

שלומית אבינוח קואולמן: הם לא ביקשו.

ישראל אייכלר: הם לא ביקשו.

ישראל אייכלר: לא, אני חשבתי שאתם יודעים מעוד מקומות כמו תל אביב או מקומות אחרים.

נטע רוזנטל: לא, אין לנו את הנתון הזה כרגע אבל אנחנו בהחלט מאד נשמח לעשות איזושהי השוואה לקראת הדיון הבא.

ישראל אייכלר: זה מאד יעזור לדיון אם אנחנו נדע במה מדובר, למרות שלאנשי ירוחם זה לא יעזור כי ירוחם מרוחקת.

נטע רוזנטל: בוודאי.

נטע רוזנטל: אלה נתונים שאנחנו יכולים להשיג ולהגיש לקראת הדיון הבא.

ישראל אייכלר: בסדר.

ישראל אייכלר: לפני משרד התחבורה, הרב סגן ראש העיר רוצה להוסיף משהו, או שאחרי מטרופולין?

ישראל אייכלר: אחרי.

ישראל אייכלר: יש לנו את הכבוד, אילן קרני, מנכ"ל מטרופולין, הגיע פה.

ישראל אייכלר: אני רוצה קודם כל להגן עליך.

אילן קרני: אל תגן, זה בסדר.

ישראל אייכלר: אני אגיד לך במה ואתה לא תשמח עם זה.

ישראל אייכלר: סיפרתי את זה הרבה פעמים בוועדה שלנו, אבא שלי היה הנהג של "חברא קדישא".

ישראל אייכלר: אז שאלתי אותו פעם, תגיד לי אבא אתה לא מפחד, אתה יודע, נפטרים?

ישראל אייכלר: אז הוא אומר: ממתים אף פעם אל תפחד.

ישראל אייכלר: אם הייתי מוביל אנשים חיים, זה יושב פה וזה יושב שם, אף פעם נפטר לא אמר לי איפה שמתי אותו.

ישראל אייכלר: הרבה יותר קשה להוביל אנשים חיים, מאשר להפך.

ישראל אייכלר: אני רוצה שאתם תמיד תובילו רק אנשים חיים ובריאים.

ישראל אייכלר: עכשיו, כשאתה מוביל אנשים חיים ובריאים אז תמיד יש בעיות ותמיד יש תלונות, בדרך כלל התלונות מוצדקות.

ישראל אייכלר: מתוך ניסיון של הועדה, בדרך כלל המתלוננים צודקים.

ישראל אייכלר: לעיתים רחוקות קורה, וזה קורה אני חייב לציין את זה גם, שנהגים מותקפים ע"י אזרחים ונוסעים עצבניים בצורה לא צודקת, וזה עושה אותם עוד יותר עצבניים, ואחר כך הנוסע שעלה בתחנה הבאה חוטף מהנהג את מה שהוא חטף מההוא.

ישראל אייכלר: עד כאן דברי ההגנה, עכשיו תגן על עצמך.

אילן קרני: אתחיל מהשורה שאמרת, ואחרי זה נפרט: התושבים צודקים.

אילן קרני: יש לא מעט איחורים, והם רק יגברו.

אילן קרני: שלא יתפלא.

אילן קרני: יש בעיית תשתיות דרמטית, היום היא גם נמצאת בירוחם, שאני מניח שזה קצת יסתדר אחרי שיפסיקו לחפור את העיר.

אילן קרני: התופעה רק מתחדדת.

אילן קרני: בבאר שבע, אני הוזמנתי להיות נציג המפעילים לפני ארבע-חמש שנים, כשפתחו את התחנה המרכזית בבאר שבע.

אילן קרני: אמרתי בצורה חד משמעית: כולכם פה עכשיו גוזרים סרטים, התחנה הזאת לא תכיל את האנשים.

אילן קרני: כל יום שזה קורה, כל פעם שמישהו מוסיף עוד קווים, התחנה יותר ויותר עמוסה.

אילן קרני: זה מודגש במיוחד, 50% מהאיחורים קורים ביום ראשון וחמישי.

אילן קרני: אני רוצה להגיד יותר מזה.

אילן קרני: במדד אי הביצוע שלא כל כך התייחסו אליו, אנחנו סביב ה – 1%, שזה מבחינתנו מדד מאד מאד קריטי – אני לא מזלזל לחלוטין באיחורים, אני מבין את כל מה שאמרו על האיחורים, אני גם אתייחס לנושא של הנהגים – וזה רק אומר כמה קשה אנחנו צריכים כל היום לגלגל נסיעות, לכל אורך היום להחליף לנהגים את הסידורים על מנת להגיע למצב שהנסיעות מבוצעות ברמת שירות כזאת או אחרת.

אילן קרני: לכן אני אומר שהתושבים צודקים.

אילן קרני: רמת אי הביצוע היא ארגומנט אחד, שבו אנחנו באמת עומדים על 1%, שזה גם כללי, אתה מכיר את זה גם בשולחן הזה, רמת הביצוע היא מאד נמוכה.

אילן קרני: ויחד עם זאת, ברמת האיחורים, אנחנו נסבול יותר ויותר, במיוחד בימי ראשון וחמישי, הבסיסים שיורדים, החיילים בימי ראשון וחמישי, התחנה שכבר באיזשהו מקום, רק לפני שבועיים היה לנו מקרה דריסה נוסף בבאר שבע, שהבן אדם קיפד את חייו כתוצאה מלחצים של נהגים עוברים.

אילן קרני: זאת אומרת המצב שם בקטע הזה הוא קטסטרופאלי.

ישראל אייכלר: אז תסביר לי, אני לא גר בירוחם.

אילן קרני: אני אמרתי באר שבע.

ישראל אייכלר: אה, הבעיה היא בבאר שבע.

ישראל אייכלר: כי הצגת משהו שהיה נראה לי רחוק.

אילן קרני: לא, אני אמרתי במפורש.

ישראל אייכלר: העיכובים שלך הם בבאר שבע.

אילן קרני: רוב העיכובים שלי הם בבאר שבע, זה מתגלגל.

ישראל אייכלר: עד שאתה יוצא ועד שאתה נכנס.

אילן קרני: אנחנו מתעסקים בגלגול.

אילן קרני: אני קורא לזה במושג המקצועי שלנו "גלגול נסיעות" כל הזמן.

אילן קרני: למרות שאנחנו עומדים במרחק 1% מביצוע, כל הזמן אנחנו משנים לנהגים את הסידורים.

אילן קרני: עכשיו אני רוצה לקחת את הנקודה הזאת שני צעדים אחורה.

אילן קרני: לפני שמונה שנים, תשע שנים, לא זוכר מתי נכנסנו לירוחם, הייתה לנו בשורה.

אילן קרני: כשאנחנו נכנסנו לכל מקום בנגב, אני בנגב עובד 16 שנה, אנחנו זכינו כתוצאה מכך שהורדנו את המחיר ב- 45%.

אילן קרני: כשאנחנו נכנסנו נסעו ב – 18 ₪ מבאר שבע לתל אביב, אז כשאנחנו התחלנו לעבוד עבדו ב- 11 ₪.

ישראל אייכלר: אתם קובעים את המחירים?

אילן קרני: המכרז היה על מחיר, כמה הזכיין מוכן לתת במחיר.

ישראל אייכלר: אה, כי היום משרד התחבורה קובע.

אילן קרני: המחיר, אפרופו המחיר שדיבר קודם מיכה על המחיר של דימונה, הוא נגזרת מכך ששם לא הייתה רפורמה.

אילן קרני: אבל אנחנו הורדנו את המחיר ב- 45%.

אילן קרני: עד יוני, אני מתחבר, אני לא יודע מה היה לפני יוני, ביוני היה הליך רה-ארגון די גדול בכל איזור הנגב, נוספו לנו הרבה מאד נסיעות, אנחנו גם עשינו טעות שלנו שעשינו את זה גם על חודש הרמדאן, על כל המשמעויות, בטח גם בשולחן הזה דנים ברמדאן מה המשמעות שלו, ואנחנו בחוסר נהגים, אנחנו במחסור, ואנחנו משך שלושה חודשים, היו גם מספר פעמים ביישוב, ליקקנו את הפצעים ואמרנו אנחנו אשמים, לקחנו את כל האשמה עלינו.

ישראל אייכלר: אולי תיקח תושבי ירוחם כנהגים.

אילן קרני: אגיע גם לזה.

אילן קרני: נוצרת פה איזו תופעה שכאילו אני לוקח את הנהגים כל יום ומהגר אותם כל יום בחזרה.

אילן קרני: אני רוצה להגיד לך שאנחנו החברה הראשונה שהעלתה, יש פה אנשים שראו את הקמפיין טלוויזיה שעשינו, העלינו שכר בצורה משמעותית, ל- 43 ₪.

אילן קרני: אגד עכשיו עשה 43.5 ₪, שים לב, זה היה ב- 39 ₪.

אילן קרני: זה מלאכה שאנחנו עשינו לפני שלושה חודשים.

ישראל אייכלר: זאת אומרת החצי שקל בזכותך.

אילן קרני: לא, שום דבר לא בזכותי.

אילן קרני: אני אומר פה בוועדה לפניות הציבור, שהנהג צריך להרוויח גם 50 ₪, אתה יכול לצטט אותי.

אילן קרני: זאת המטרה שלי.

אילן קרני: המטרה שלי כל הזמן, לצורך העניין פניתי גם לרשויות מקומיות, אמרתי אני מוכן לקחת את הנהגים, אני מוכן ללמד אותם.

ישראל אייכלר: כמה נהגים יש לך מירוחם?

אילן קרני: יש לנו לא מעט, אבל אני רוצה להדגיש.

שלומית אבינוח קואולמן: אין לו קווים.

אילן קרני: אני רוצה להדגיש.

אילן קרני: אפשר להגיד הכל.

אילן קרני: היום, בנגב, אין לי מחסור בנהגים.

ישראל אייכלר: אה, אין לך מחסור בנהגים.

ישראל אייכלר: אתה ממש מבורך, כי בירושלים חסר להם עשרות נהגים.

אילן קרני: אני אומר לך שזאת הסיבה.

אילן קרני: אני אומר במפורש, מה שקודם לא היה נכון, אנחנו עשינו מהלך, יוני, יולי ואוגוסט, אפילו חצי ספטמבר אוריד את הראש בהכנעה, אם היית מזמין אותי ביוני, יולי, אוגוסט וספטמבר הייתי אומר לך כן המפקד, אתה צודק ב- 100% בכל מה שתגיד.

אילן קרני: אלא מה, מאז עשינו הרבה מאד פעולות.

אילן קרני: גייסנו נהגים, הצענו בכל מקום רק לבוא, הסכמנו להכשיר, גם כשסגרו מפעל בירוחם פניתי אליו ואמרתי, אני מוכן מחר להכשיר אותם להיות נהגים.

אילן קרני: ללא שום קשר, תמיד יש נהגים שאני יכול להכניס אותם למערכת, תאמין לי.

אילן קרני: יש נהגים פחות טובים שאני יכול גם לשחרר, זה לא קשור.

אילן קרני: אני אומר מעבר לזה, בעיית הנהגים היא לא הבעיה שלי.

אילן קרני: אני אומר שוב, זה שאני לוקח נהגים מירוחם ומדימונה לעבוד, אני בסופו של דבר מספק להם גם עבודה, עם כל הכבוד לכל הציוריות הזאת שאני "לוקח נהגים ומעביר אותם לתושבי כפר סבא".

אילן קרני: אני מספק עבודה.

אילן קרני: עם כל הכבוד, בשכר הכי גבוה בארץ, נכון להיום.

אילן קרני: אז בואו, אל תשחירו אותי.

אילן קרני: זה פעם אחת.

אילן קרני: פעם שנייה אני אומר עוד פעם: אני אמשיך לאחר בצורה יותר ויותר גדולה, עד שיימצא פתרון לנושא התשתיות במדינת ישראל, במיוחד בתחנה המרכזית בבאר שבע כשזה נוגע להם, זה במקומות אחרים קיים גם כן.

אילן קרני: אני מאד מקווה, אנחנו עכשיו דנים, נמצאת פה אביה, אנחנו דנים על נושא של מסוף שאני אמור - -

ישראל אייכלר: את זה חשבתי להגיד לך, כי בבני ברק עשינו את אותו הדבר.

אילן קרני: אני הצינור שצריך להביא את הכסף, למבנה הנהגים שאנחנו עכשיו מתכננים אותו.

ישראל אייכלר: איפה, בירוחם?

אילן קרני: בירוחם.

אילן קרני: מבנה נהגים שאז בעצם - - -

מיכאל ביטון: רק תסביר לו.

מיכאל ביטון: הקו יצא מבאר שבע, אם הוא התעכב שם, כל הנסיעה והחזרה מתעכבת.

מיכאל ביטון: עכשיו הרעיון, אחד יוצא, עוצר, נגמר.

אילן קרני: אלה נסיעות דו כיווניות.

מיכאל ביטון: הבא בתור שיוצא מירוחם בזמן מתקשר, יש לו יציאה בזמן מירוחם, הוא לא תלוי ב - - -

ישראל אייכלר: זאת אומרת זה לא מעגל?

מיכאל ביטון: לא מעגל.

אילן קרני: היום זה מעגל, אז יש לזה גם משמעויות.

ישראל אייכלר: אבל יש לי רעיון נוסף, שעושים את זה בבני בברק, אולי תעשה בקצה באר שבע, לא בתחנה המרכזית, בשיא, מסוף לתושבי ירוחם שמגיעים לשם, ומשם הם יוצאים לירוחם הלוך-חזור.

אילן קרני: אני סה"כ עובד תחת רגולציה, אפשר לחשוב על הרבה פתרונות.

ישראל אייכלר: בימי עומס, זה יכול לעזור לך הרבה.

אילן קרני: אמרתי בתחילת דבריי ואומר שוב, אתם צודקים בכל מה שתגידו על האיחורים.

ישראל אייכלר: כאן אנחנו מחפשים פתרונות.

אילן קרני: הפתרונות יבואו רק כאשר יימצא פתרון תשתיתי, רק כאשר אולי באמת נמצא את הפתרון, עכשיו עובדים על זה, גם העבודות בירוחם משפיעות עלינו כרגע בחודש וחצי האחרונים, ראשון וחמישי אנחנו שורדים בצורה דרמטית, ועם כל הכבוד אנחנו לא כזה מפעיל גרוע.

ישראל אייכלר: עד מתי המכרז שלכם?

אילן קרני: הוא התחיל ב- 2014, יש 12 שנה.

אילן קרני: עשינו את זה מ- 2002.

ישראל אייכלר: עכשיו יש פה איזה סיפור עם עיר הבה"דים שנמצאת קילומטר וחצי מירוחם, זה צריך לשפר את מערך התחבורה, לא?

אילן קרני: מה זה משפר?

ישראל אייכלר: כי יש יותר שיירות מצויות, יש יותר זרימה, יש יותר - - -

אילן קרני: זרימה של מה?

ישראל אייכלר: של אנשים וקווים, לא? ביקוש.

אילן קרני: שוב, אני לא קובע כמה אוטובוסים אני אפעיל, אם ירצו להוסיף לי 30-40 אוטובוסים אני אוסיף מחר בבוקר 30-40 אוטובוסים.

ישראל אייכלר: השאלה הזאת היא לעמיחי, בסדר.

ישראל אייכלר: אני משחרר אותך מהשאלה הזאת.

אילן קרני: לא, אני אומר שמבחינתי - - -

מיכאל מלכיאלי: הנתון הוא קרוב ל- 300 ירוחמים שכבר הולכים לעבוד בעיר הבה"דים.

מיכאל מלכיאלי: אז זה כבר נתון דרמטי, זה המפעל הכי גדול שלנו.

אילן קרני: מעולה.

ישראל אייכלר: אז זה אמור לשפר, לא?

מיכאל מלכיאלי: לא, אתה צריך עוד יציאות ועוד קווים.

מיכאל מלכיאלי: הגדלת התכיפות.

אילן קרני: הבעיה לגמרי אפשר להגיד, תאונות ביום ראשון וחמישי, תאונות תמיד.

אילן קרני: אני לא מסתכל על זה, אני לא רוצה סתם לבוא ולזרוק סיבות ולציין תירוצים.

אילן קרני: אני אומר, כל זמן ששני ה-"האבים" (hub) שאני קורא להם, שזה התחנה בבאר שבע והתחנה בירוחם, לא יהיו תחנות שאפשר לייצר בהן תחבורה סדירה יותר, אנחנו לא נגיע לשעת אי, ונשב פה פעם נוספת.

אילן קרני: עכשיו, אני אגיד יותר מזה, גם כשבאים, ו- 14%, צריכים גם לרדת לרזולוציה.

אילן קרני: אוטובוס זה לא רחפן ולא טיל ששולחים אותו בשניה מסויימת.

אילן קרני: אוטובוס בסופו של דבר, עם כל הכבוד, אם אתם רוצים לספור חמש דקות איחור שזה המסה הקריטית שלי, בין חמש לעשר דקות, בעולם של תחבורה ציבורית על כל המשמעות של תשתיות, זה קצת באיזשהו מקום לעשות לנו עוול.

אילן קרני: בנושא של נהגים, אני אומר פה ושיירשם שאני מתחייב, שכל פנייה שתבוא על נהג - - -

ישראל אייכלר: הנה, המנהלת רשמה לי.

ישראל אייכלר: זה מה אתה אומר לנהגים השניים ו - - -

אילן קרני: כל תלונה שתבוא על נהג ספציפי, תטופל ברמת שימוע.

אילן קרני: אני פעם חטפתי מחנה בריגע שלא שמתי לב שאני בקבוצה, כשאמרתי אני מבקש להזמין את הנהג הזה לשימוע, אז חנה באה ואמרה: אם ככה אתה רוצה לפתור את הבעיות של ירוחם, אז עם כל הכבוד אל תפתור אותם בדרך הזו.

אילן קרני: כי מה זה שימוע?

אילן קרני: שימוע זה לא אומר שהוא הולך הביתה מחר בבוקר.

אילן קרני: אני מבחינת שירות, מתחייב פה בוועדה, כל תלונה שירותית לדווח מיידית לפונה, נמצאת פה גם מנהלת שיווק וקשרי לקוחות, מנהלת פניות הציבור, לא הבאתי את אנשי התפעול שיספרו לי סיפורים, הבאתי את האנשים שעובדים מול הקהל שלכם.

אילן קרני: את מדברת על אוטובוסים?

אילן קרני: הייתה ביקורת של משרד התחבורה על כל האוטובוסים בתחבורה, ועוד הם לא עובדים אצלי, רמת התחזוקה, מאחר ואני עובד עם רמת תחזוקה שהיא בעצם, אין לי מוסכניקים שלי, אין לי אגף שלי שמבצע את זה אלא רק אותם יבואנים שאני קונה מהם אוטובוסים מחוייבים ל- 100% תקינות.

אילן קרני: אם יש בעיה ספציפית, עם כל הכבוד, המייל שלי, ואת יודעת להשיג אותי, המייל שלי והטלפון שלי פתוח לחלוטין, בכל דבר תקבלי תשובה של 24 שעות.

ישראל אייכלר: את אמרת שהחלונות שבורים.

כנרת סויסה: כן, אני נסעתי והחלון ככה.

ישראל אייכלר: הגשת תלונה?

כנרת סויסה: לא, האמת שלא.

ישראל אייכלר: אולי כדאי שתפני לפניות הציבור שם.

אילן קרני: אבל אני אומר - - -

ישראל אייכלר: אני מבין שזה דבר טכני, לפי מה שאתה אומר זה דבר טכני.

אילן קרני: כל דבר טכני וכל דבר שירותי של נהג ספציפי, אני מתחייב לטפל בו מיידית.

ישראל אייכלר: יש אוטובוסים ישנים?

אילן קרני: לא, שנת 2014 זה האחרון.

אילן קרני: ודרך אגב, עכשיו הם גם הולכים להיות מוחלפים, עכשיו הזמנתי עוד 15 להתחיל להחליף, מעל מכסת ק"מ, אני חייב להחליף אוטובוס.

אילן קרני: אנחנו כבר ב- 2018, אני מחליף אוטובוסים.

ישראל אייכלר: אז אתה כן מרוצה מהאוטובוסים?

אילן קרני: אם אני מרוצה?

אילן קרני: יש כאלה שזוללים יותר דלק, פחות דלק, זה לא רלוונטי.

אילן קרני: אני אומר שברמת השירות תמיד יש בעיות.

אילן קרני: יש בעיות עם נהג מעשן?

אילן קרני: עם כל הכבוד, נילחם בזה מיידית.

אילן קרני: אין לו שום זכות לעשן ברכב.

אילן קרני: אם הוא מדבר לא בסדר, הוא יטופל.

אילן קרני: להיפך, היו לי בזמנו פניות, תעזוב את הנהג הזה.

אילן קרני: היו פניות במועצה, את הנהג הזה בקטע הזה, אנחנו מבקשים שתיתן לו הזדמנות נוספת.

אילן קרני: אתה זוכר מיכאל?

אילן קרני: היו נהגים שאנחנו החלטנו שהם לא שירותיים, אז היו פניות מהרשות המקומית – תן לו הזדמנות נוספת.

אילן קרני: קיבל הזדמנות נוספת, דרך אגב זה לא עזר לו.

אילן קרני: אחרי פעמיים שלוש הוא היה צריך ללכת הביתה.

אילן קרני: מה אני יכול לעשות?

אילן קרני: נושא השירות מאד חשוב.

אילן קרני: בנושא של האיחורים, אני אומר שוב, ידיי כבולות.

אילן קרני: אני אומר את בצורה הכי - - -

מיכאל מלכיאלי: אגב אילן, אף אחד לא ניסה להשחיר את פניך, ההיפך הגמור.

אילן קרני: לא, אני עניתי על הקטע שאמרו שאני לוקח נהגים, פוגע בפזורה.

חנה בריגע: לא, לא, אילן, אלה תירוצים.

חנה בריגע: תירוצים, לא יודעת, סיבות שהעלו.

אילן קרני: כשבאים ואומרים לי, חופרים אצלי ואומרים לי: "אתה לוקח 15 נהגים מירוחם, 15 נהגים אתה גונב מירוחם ומביא אותם לכפר סבא", איזה טיעון זה?

חנה בריגע: זה גם התגובות שלכם שיהיה בסדר, ובכל תכנית שהייתה.

ישראל אייכלר: רבותיי.

חנה בריגע: מחסור בנהגים זו אמירה שלכם, לא שלי.

אילן קרני: דרך אגב, בחודשים יולי, אוגוסט וחצי ספטמבר אכלתי קש, אני אומר לך ואמרתי את זה במפורש במועצה, אמרתי בכל מקום שהוא: היה פה הליך רה-ארגון שכביכול היה גדול עלינו, אפילו עמיחי, שהוא הממונה עליי, אמר – אתה רוצה שנחזור למפה הקודמת?

אילן קרני: ואני אמרתי לא, אני אלחם על זה בשיניים.

אילן קרני: אני אקיא דם, סליחה על הביטוי, ואני אלחם בזה ואני לא אשבור את האוכלוסייה.

מיכאל מלכיאלי: כן, אבל הוועדה רוצה לעזור לך.

אילן קרני: אני אומר, אם אתם יכולים לעזור לי בתשתיות אני אשמח.

אילן קרני: אני אפתור את כל הבעיה של האיחורים.

ישראל אייכלר: לא, אני רוצה להמשיך בדיון.

ישראל אייכלר: אני רוצה להגיע גם לסיכומים.

ישראל אייכלר: שלומית, תרשמי את הרעיון שלי לעשות מסוף מחוץ לעיר.

חנה בריגע: לא, כי זה נראה כאילו נפתרה בעיית הנהגים, אז המצב לא השתפר, אז עכשיו צריך לתפוס בעיה אחרת.

מיכאל מלכיאלי: גבירתי, או שאם נחדד את הוועדה, איפה צריך למקד את האש.

ישראל אייכלר: ההבדל בין הוועדה הזו לוועדות אחרות, לוועדות אחרות אנשים באים בשביל להביע דעה, ולפרסם אותה ולעשות אג'נדה ולעשות מלחמה, ואין להם שום מטרה אחרת, מבחינה פוליטית אני מדבר.

ישראל אייכלר: הוועדה הזו היא וועדה א-פוליטית, שמטפלת אמנם בדברים קטנים של המיקרו, אבל אנחנו מגיעים תמיד לאיזשהם סיכומים, אז לכן לא צריך ויכוחים שמעבר.

ישראל אייכלר: עמיחי, עכשיו המשא עליך.

עמיחי לוי: יש פה הרבה נוסעים, אז בוא נתחיל בקצרה.

ישראל אייכלר: בוא נתחיל מהסוף.

ישראל אייכלר: עלתה פה בעיה של באר שבע.

ישראל אייכלר: אתה רק דרום?

עמיחי לוי: אני מחוז דרום.

ישראל אייכלר: כן.

ישראל אייכלר: אבל יש מחוזות אחרים, שיש הרבה חברות שבאות בטענה הזאת.

ישראל אייכלר: יש בעיות בהרבה חברות אוטובוסים, שבעיר מסוימת יש פקקים נוראיים והם מעכבים את כל המעגלים.

ישראל אייכלר: אני הבנתי עכשיו מאילן שהבעיה המרכזית של הדיון שלנו זו הבעיה של באר שבע.

ישראל אייכלר: בבני ברק למשל עשינו שבימי עומס יש שני מוקדי יציאה, הלוך וחזור, כדי שלא יצטרך כל אוטובוס לעבור את כל המכשולים שהוא צריך לעבור.

ישראל אייכלר: אני מבין שהתחנה המרכזית בבאר שבע זה המכשול הגדול ביותר מבחינתו.

ישראל אייכלר: אולי תעשה לו, לשעות עומס, תחשוב על זה, יחד עם עיריית באר שבע ועיריית ירוחם, ירוחם אני כבר מבין שאתם מקימים מסוף, להקים איזה מסוף, זמני, לא גדול, לא השקעה גדולה, לזמנים מיוחדים, שאז הוא מוציא אוטובוסים של ירוחמים הלוך וחזור בשעות העומס.

ישראל אייכלר: אם תצטרכו שזה יהיה קבוע יותר, תהיה תשתית קבועה יותר.

ישראל אייכלר: לא צריך תשתיות גדולות.

ישראל אייכלר: אני חושב שזה הפתרון המעשי עכשיו.

ישראל אייכלר: בבקשה.

עמיחי לוי: אני אתייחס.

עמיחי לוי: קודם כל נפתח בזה שיש לנו, כמשרד התחבורה, קשר רציף עם המועצה.

עמיחי לוי: הם מגיעים לדיונים שוטפים, גם נפגשים עם תושבים, ויש איזשהו תהליך רב שנתי של שיפורים בתחבורה הציבורית, לצד הבעיות.

עמיחי לוי: אם עד לפני כמה שנים היה שירות רק לתחנה מרכזית בבאר שבע ולדימונה, בשנים האחרונות נפתח השירות להרבה מאד יעדים באמצעות חברת מטרופולין.

עמיחי לוי: אם זה מצפה רמון, אופקים ונתיבות, ירושלים, בני ברק, תל אביב, ובסופי שבוע עוד יעדים שמשרתים בעיקר ציבור חרדי, ולצד זה יש לנו עוד כמה משימות להשלים.

עמיחי לוי: הוזכרו פה כבר הקו הפנימי שאמור להיפתח עד סוף השנה.

שלומית אבינוח קואולמן: מה זה סוף השנה?

עמיחי לוי: 2018.

שלומית אבינוח קואולמן: סוף 2018, עד אז?

עמיחי לוי: רגע.

עמיחי לוי: הפתיחה של הקו מותנית בשני דברים שראש המועצה הזכיר, אחד זה הכשרת תחנות ע"י המועצה, ודבר שני זה תקציב שצריך לבוא מאצלנו בשביל שיהיה רכש אוטובוסים וכדומה.

עמיחי לוי: אז שני התהליכים האלו מתקדמים, ואם לא יהיו עיכובים אנחנו מתכוונים עוד השנה להשיק את הקו הפנימי.

עמיחי לוי: בינתיים, לשאלתך, מתאפשרת נסיעה פנימית בתוך ירוחם באמצעות הקו הבינעירוני, קו 58, הוא מעלה ומוריד בתוך היישוב.

ישראל אייכלר: אה, הוא משמש גם את תושבי העיר בתוך העיר.

אילן קרני: גם עירוני וגם בינעירוני.

עמיחי לוי: אכן.

עמיחי לוי: מה שלא מקובל ביישובים אחרים, פה בגלל שעדיין אין קו פנימי אז הדבר הזה מתאפשר, קצת מעכב את הנוסעים שרוצים לנסוע לבאר שבע אבל כרגע זה הפתרון.

ישראל אייכלר: למה אתה צריך שישה-שבעה חודשים מעכשיו עד סוף השנה?

ישראל אייכלר: לבנות תחנה זה דבר שאפשר לעשות בחודשיים.

מיכאל ביטון: שמנו תחנות, זו לא בעיה.

עמיחי לוי: יש תהליך של אישור התחנה ושל הביצוע של הגיאומטריה בשטח, ויש גם תהליכים של תקצוב.

מיכאל ביטון: מימון.

מיכאל ביטון: מה שמעכב זה המימון.

עמיחי לוי: תקציב 2018 - - -

ישראל אייכלר: יש לך תקציב עד ביאת המשיח, אישרנו כבר.

ישראל אייכלר: עד 2014 כבר מאושר, נכון?

עמיחי לוי: אישרתם את תקציב המדינה.

עמיחי לוי: אבל בין אישור תקציב המדינה לבין קבלת הרשאה מהאוצר יש פער של כמה חודשים.

ישראל אייכלר: נו, ואין לך קשר עם כחלון?

מיכאל ביטון: זה נתון חשוב.

מיכאל ביטון: האם הקו הפנימי מתוקצב בסעיף תקציבי, כן או לא?

עמיחי לוי: הוא מתוקצב עבור השנה, אבל ההרשאה טרם התקבלה.

מיכאל ביטון: מי נותן למי את ההרשאה?

עמיחי לוי: משרד האוצר.

ישראל אייכלר: הרפרנט של משרד האוצר.

ישראל אייכלר: מי זה?

עמיחי לוי: אני יכול למסור אחרי זה את הפרטים.

ישראל אייכלר: כן, תמסור גם לראש העיר, שיתחיל לעשות טלפונים.

מיכאל ביטון: שלא יעכב אותנו.

יעקב גיל: הראל שליסל.

עמיחי לוי: כן, הראל שליסל, יש לי את הפרטים.

ישראל אייכלר: הראל שליסל, תרשום לך.

ישראל אייכלר: אין שום סיבה שייקח חצי שנה.

עמיחי לוי: אנחנו עכשיו בחודש מאי - - -

ישראל אייכלר: כן, אני מכיר אותו.

ישראל אייכלר: הוא היה בוועדה שלנו הרבה פעמים.

עמיחי לוי: אנחנו במגעים שוטפים עם האוצר, והובטח לנו שבשבועות הקרובים ההרשאה, לא מדובר רק על ההרשאה הזאת אלא על הרשאות יותר רחבות, יעברו, וביום קבלת ההרשאה אנחנו מוציאים למטרופולין הוראת רכש, ויש תהליך של רכש אוטובוסים שלוקח משהו כמו חמישה חודשים, משהו כזה.

חנה בריגע: אז הגענו כבר לסוף שנה, איך?

מיכאל ביטון: עמיחי, האתר שנמצא מדרום לתחנה מרכזית שחונים בו האוטובוסים, תחנה מרכזית, למי הוא שייך, האדמה הזאת?

עמיחי לוי: יש שם חניון של המפעיל העירוני, של דן באר שבע.

אילן קרני: כן, אבל אתה צריך לשלב אוטובוסים, זה לא בדיוק ככה.

אילן קרני: אתה לא יכול לבוא ולהגיד: אוקיי, אני שם אוטובוסים שהם רק, אין בעיה, אם ימלאו אותם בנסיעות, ירוחם-באר שבע, ירוחם-באר שבע, זה יהיה בסדר.

אילן קרני: הם צריכים להתמלא אבל.

אילן קרני: שאז הם יוצאים מהמפה הכוללת.

קריאה: אתה לא מגיע בזמן לתחנה של ירוחם בגלל שהתחנה המרכזית פקוקה.

קריאה: יש לך שם אדמה של עשרות דונם עם אוטובוסים חונים סתם, סתם חנייה, תשים שם תחנה.

קריאה: את זה אתה יכול לעשות, אתה הרגולטור ואף אחד אחר לא יכול לעשות את זה.

ישראל אייכלר: רגע, זה של חברת מטרופולין?

עמיחי לוי: זה של חברת דן באר שבע.

ישראל אייכלר: אתה יכול לחייב אותם לארח את מטרופולין?

עמיחי לוי: יש להם הסכם עם עיריית באר שבע על השטח הזה והחניון הזה מלא, זה לא שיש שם שטח פנוי.

עמיחי לוי: הם עצמם סוגרים את החניונים.

ישראל אייכלר: רגע, מה שמציע ראש העיר שמטרופולין יעשה הסכם - - -

מיכאל ביטון: תוציא את החנייה החוצה.

ישראל אייכלר: לא את החנייה הזאת.

מיכאל ביטון: זה צריך להיות מסוף, לא תחנה, המקום הזה.

עמיחי לוי: מבחינת התכניות של עיריית באר שבע, הולך לקום שם מגדל.

ישראל אייכלר: מיכאל, מה אכפת לך שמטרופולין ישכור מקום ליד זה?

מיכאל ביטון: אין בעיה.

מיכאל ביטון: משהו מרכזי, ליד הרכבת.

ישראל אייכלר: אתה צריך להמשיך גם לעניין המחירים.

עמיחי לוי: הכל רשום לי.

עמיחי לוי: הדבר השני, חוץ מהקו הפנימי, דובר על זה ואני חושב שזה נוגע לעניין האמינות - - -

חנה בריגע: רגע, אבל עמיחי, עצרנו אותך בעניין שאמרת שחמישה חודשים ייקח הרכש.

חנה בריגע: אז כבר הגענו לסוף השנה ועדיין אנחנו - - -

עמיחי לוי: אנחנו עכשיו בחודש מאי, אם עכשיו תתקבל הרשאה, 5 חודשים זה אוקטובר, וזה עדיין השנה.

מיכאל ביטון: אם הקו יפעל עד סוף שנה זה טוב.

מיכאל ביטון: רק שלא תאחר, רק שיפעל.

עמיחי לוי: זאת הציפייה.

מיכאל ביטון: בוא תעמוד בהצהרה שלך, זה טוב.

מיכאל ביטון: אם אין סעיף תקציבי זה חסם גדול מאד.

מיכאל ביטון: נטפל בזה.

עמיחי לוי: אמרתי, יש סעיף תקציבי, בפועל אין הרשאה לנושא.

עמיחי לוי: הדבר השני שהוזכר פה זה תחנת קצה בירוחם, מסוף, זה יותר מסוף לנהגים, לא לנוסעים, אבל היום אין תחנת קצה בירוחם וזו הסיבה מספר אחת לבעיות האמינות.

עמיחי לוי: כי עיכוב בבאר שבע, קו סיבובי, ואין שעת יציאה מירוחם.

מיכאל ביטון: וכשהוא מוריד נוסעים הוא אוסף את החדשים.

מיכאל ביטון: וכל הדבר הזה.

עמיחי לוי: אנחנו ביצענו מהלך עם המועצה, תכננו מה המסלול הנכון.

שלומית אבינוח קואולמן: מתי יתחיל לפעול?

עמיחי לוי: יתחיל לפעול בחודשים הקרובים, גם פה צריך רכש, זה מעלה את כמות האוטובוסים, המועצה צריכה להציב תחנות, זה אני מקווה יפעל עוד במהלך הקיץ, עוד אין תאריך סגור אבל זה גם בטוח יקרה השנה.

עמיחי לוי: אז זה שני מהלכים שישפרו מאד את השירות בחודשים הקרובים.

ישראל אייכלר: אפשר להגיד לקראת החגים באוקטובר שזה כבר יהיה?

ישראל אייכלר: בתחילת ספטמבר.

עמיחי לוי: אני יכול להגיד שנעשה הכל כדי שזה יקרה, אבל אנחנו נדע תאריכים מדוייקים יותר קרוב ל - - -

ישראל אייכלר: אז אולי תשלח לנו לוועדה.

עמיחי לוי: אנחנו נעדכן את הוועדה כשייקבעו תאריכים בשיתוף עם המועצה.

עמיחי לוי: בנוגע לתשתיות בבאר שבע, בשנת 2014 נפתחה התחנה החדשה, כמות הרציפים גדלה כמעט פי שתיים, וזה אף פעם לא מספיק.

עמיחי לוי: תמיד יש בעיית תשתיות, וכמה שבדרום יש שטח, בבאר שבע עצמה הגמישות בשטחים היא לא גדולה, ועל אף זה נוספו רציפים.

עמיחי לוי: וכמו שאמר אילן הבעיות הם בעיקר בימי ראשון שיש מסה של חיילים שמגיעה לבאר שבע, מסה של אוטובוסים, המשטרה מאד מחמירה בבדיקות הביטחוניות בכניסה לתחנה, זה יוצר תורים של אוטובוסים שממתינים לבידוק, יש בעיה.

עמיחי לוי: יש בעיה אמיתית.

ישראל אייכלר: אני מציע, שלא לשלוח את כל הקווים דווקא לתחנה המרכזית.

ישראל אייכלר: בירושלים עושים את זה, כי אם היו שולחים את כל קווי ירושלים לתחנה המרכזית, אף אחד לא היה נוסע בעיר הזאת.

עמיחי לוי: אז את החיילים אנחנו שולחים היום גם לרכבת באר שבע צפון, משם יש להם הסעות לעיר הבה"דים, אנחנו מנסים לפזר את השירות גם למוקדים אחרים בבאר שבע, ויש לנו תכניות להמשך, גם בוחנים הקמה של קומה שנייה בתחנה המרכזית, בסוף לבן אדם נוח מאד להגיע לתחנה המרכזית.

עמיחי לוי: אנחנו לא רוצים שהוא יגיע לאיזה מגרש נטוש בקצה העיר.

אילן קרני: ההוא בירוחם שגר בתל אביב, יגיע לבאר שבע ואז יצטרך ללכת למסוף של ירוחם.

עמיחי לוי: לנסוע לאיזה מגרש.

עמיחי לוי: הכי נוח תחנת הרכבת, היא יושבת צמוד לתחנה מרכזית.

עמיחי לוי: הכי נוח להגיע לתחנה המרכזית, צריך לשפר את התפקוד של תחנה מרכזית.

עמיחי לוי: והיינו שמחים גם להקלות מהמשטרה בבדיקות הביטחוניות, אבל זה כנראה לא בידינו.

עמיחי לוי: צריך להגיד שזה מהווה עיכוב מאד משמעותי.

עמיחי לוי: עכשיו אני רוצה לחזור לנתונים.

עמיחי לוי: אני חושב שאין מחלוקת על הנתונים.

עמיחי לוי: הנתונים שהוצגו זה נתונים שנמסרו על ידינו, והם נכונים למחצית השנייה של שנת 2017, שכמו שאילן ציין היתה מחצית מאד בעייתית.

עמיחי לוי: באמת, היתה בעיה קשה בשירות, אנחנו העברנו לוועדה נתונים גם מ- 2017, גם מ- 2018, ובחודשיים האחרונים אנחנו רואים שיפור ניכר בביצוע.

ישראל אייכלר: מלכיאלי, בנווה יעקב היית שמח עם כאלה.

עמיחי לוי: אתם בירושלים, אתם עוקבים על הנתונים.

עמיחי לוי: תמיד יש לאן להשתפר, אבל אני לא חושב שיש ויכוח על הנתונים.

עמיחי לוי: אני כן חולק על הנתונים שהוצגו פה ע"י אמון הציבור לגבי הקנסות.

נטע רוזנטל: אלה הנתונים שקיבלנו מכם.

עמיחי לוי: אני צריך לבדוק את השאילתא מה בדיוק.

עמיחי לוי: הנתונים שיש לנו הם על קנסות בשבע ספרות, ואילן יכול לאמת את הנתונים.

נטע רוזנטל: אלה הנתונים שהתקבלו מאצלכם, נשמח לתיקון.

עמיחי לוי: עלתה פה השאלה אם הנתונים מוסכמים ואמרתי, הנתונים על הביצוע מוסכמים, אבל אני חולק על הנתון הזה ואני אשמח לבדוק זאת.

ישראל אייכלר: אבל הדברים שלך הם הדברים המוסמכים לפרוטוקול של הוועדה.

ישראל אייכלר: כמה הקנסות שהוטלו השנה?

עמיחי לוי: אלה דברים שהם חסויים מתוקף הסכמים, אבל אני אומר, זה בשבע ספרות.

יעקב גיל: למה זה חסוי בעצם?

עמיחי לוי: אני חושב שזה דיון שלא נוגע ל - - -

ישראל אייכלר: אני רוצה לספר לכם, שהיה לנו דיון וגם אפילו הצעת חוק שלנו, שהכסף של הקנסות ששמים על החברות יחולקו באופן פרטי לאדם שנפגע.

ישראל אייכלר: יש לנו עוד בעיות איך מזהים אותו, יעקב גיל מ- "15 דקות" מכיר את ההצעה הזאת, כי זו ההצעה היחידה - - -

שלומית אבינח: היום יש הצעות וולונטריות, שחברות התחבורה - - -

ישראל אייכלר: לא, אנחנו הצענו הצעת חוק שעד סכום מסויים של 5,000 ₪ לאוטובוס, ושאותם האנשים שהיו בתחנה ויש אפשרות לזהות אותם, והם חיכו ולא הגיע להם אוטובוס אחרי רבע שעה, לא חמש דקות אל תדאג, אז שיקבלו את הכמה מאות שקלים מתוך ה- 5,000.

ישראל אייכלר: אחרת זה הולך לאוצר המדינה, והאזרח לא הרוויח כלום.

עמיחי לוי: לא, זה הולך לקרן שחוזרת בשיפורים לנוסעים, בסככות, קרן שיפורים.

ישראל אייכלר: ומי מפקח על הקרן הזו?

עמיחי לוי: משרד התחבורה.

ישראל אייכלר: יש לכם כבר מה לבדוק?

יעקב גיל: עמיחי, אני רק רוצה לעדכן לגבי החיסיון שהיה במבקר המדינה אם אני לא טועה, אמר שהתשובות של משרד התחבורה לבקשות חופש המידע בנושא החיסיון, הן לא חוקיות ואין חיסיון על הנתונים האלה.

עמיחי לוי: זה דיון בפני עצמו, לא נוגע לירוחם.

ישראל אייכלר: לא, זה טוב שאמרת את זה, יעקב.

ישראל אייכלר: טוב שאמרת את זה לפרוטוקול, אבל איש משרד התחבורה עמיחי מטפל בדרום ובירוחם עכשיו, אז בוא נשחרר אותו.

עמיחי לוי: נכון, אני לא בא לייצג את הייעוץ המשפטי של המשרד, ואפשר לזמן את הייעוץ המשפטי שייתן חוות דעתו על זה, זה לא בתחומי.

ישראל אייכלר: תמשיך.

עמיחי לוי: בנושא התעריפים, אני חושב שזה גם נושא שמוכר לוועדה.

עמיחי לוי: הרפורמה בתעריפים בכל הארץ כללה מספר שלבים, הייתה הפחתה במע"מ, היה חודשי-חופשי מטרופוליני, עכשיו נכנס חופשי יומי ארצי, ויש שלב ברפורמה בתעריפים שבא לתקן עיוותים, ויש עיוותים בתעריפים בין יעדים שונים, השלב הזה עוד לא יצא לדרך, הוא לא תוקצב, יש עלות לשלב הזה.

מיכאל ביטון: אבל עמיחי, שנים אתה יודע על זה.

עמיחי לוי: נכון, אנחנו יודעים על זה שנים וירוחם היא רק דוגמא אחת.

עמיחי לוי: אנחנו יכולים להביא עוד דוגמאות על ההבדלים בין החברות השונות.

עמיחי לוי: אילן תיאר קצת מה התהליך שהביא לזה, יש לזה תג מחיר ואני חושב שהשאלות פה צריכות להיות מופנות למשרד האוצר.

מיכאל ביטון: אנחנו צריכים את העזרה של הוועדה, לפני שנצא למלחמה.

ישראל אייכלר: אנחנו כוועדה, מאד מברכים על כל מבצע ששר האוצר עושה בהורדות מחירים מפעם לפעם, אבל תמיד כשעושים רפורמה באיזור מסויים צריך לקחת בחשבון את כל ההשלכות, לכן יש מספיק מנהלי חשבונות, שלא יווצרו עיוותים כאלה.

ישראל אייכלר: ואם נוצר עיוות במקום מסויים כמו בירוחם, לא צריך לחכות לקמפיין הבא של כחלון על רפורמות, צריך פשוט לתקצב את הדבר הזה.

עמיחי לוי: אמרתי, עיוותים קיימים בעוד מקומות ובכל מקום צריך את התקצוב ויש פה בסוף ראיית רוחב.

מיכאל ביטון: כן, אבל זה לא 10% אלא זה מאות אחוזים.

מיכאל ביטון: נסיעה של חצי מהדרך, עולה כמעט פי 2 שזה כאילו הפקעה של 200 אחוז.

ישראל אייכלר: כמה עלות התקצוב של ירוחם עצמה, למה אתה צריך להיות תלוי ברפורמות?

עמיחי לוי: אני לא יודע להגיד מה העלות של ה - - -

מיכאל ביטון: עמיחי, אי אפשר לחיות עם זה בשקט.

מיכאל ביטון: אני אומר לך, אנחנו נעשה על זה ברדק ואנחנו נבקש מהוועדה הזאת להתחיל, אם אנחנו - - -

ישראל אייכלר: אולי נפנה לשר האוצר שיושיב את הפקידים שלו על הקו הזה.

ישראל אייכלר: מה אני צריך לדאוג לרפורמה שלמה שתהיה באיזור - - -

מיכאל ביטון: נכון, או להוציא את אגד מדימונה ומטרופולין יעשה את זה בחצי מחיר, או שיורידו מחיר.

מיכאל ביטון: צריך לעשות את זה כי יש פועלים פשוטים ויש תלמידים, שנוסעים כל יום לדימונה בהפקעת מחיר ולאדם עני זה נזק מצטבר של מאות שקלים.

ישראל אייכלר: עמיחי, תעביר לשר התחבורה וגם אנחנו נפנה אליו ולשר האוצר, שאנחנו מבקשים את התיקון של הקו הזה ספציפית, בלי לתלות את זה במיליארדים של מהפכות גדולות שיהיו לפני הבחירות הבאות.

ישראל אייכלר: אני מדבר על הוראת שעה.

עמיחי לוי: קודם כל, אני אעביר את המסר לוועדת המיסוי.

ישראל אייכלר: כן.

ישראל אייכלר: כי יש פה עיוות בולט, זה לא איזה שקל.

עמיחי לוי: מה שצריך להגיד, יש היום אפשרות שלא הייתה קודם לחודשי-חופשי דימונה-ירוחם למי שנוסע כל יום, פה אכן יש אחידות.

מיכאל ביטון: אתה מגרד את הראש עם היד הלא נכונה, באמת.

עמיחי לוי: אני לא אומר שזה כל הפתרון, אבל לחלק מהאנשים - - -

מיכאל ביטון: עשיתם רפורמה, דפקתם את הנסיעה של דימונה-ירוחם, אתה אומר לי תעשה חודשי-חופשי.

מיכאל ביטון: זה צריך להיות באופן מהותי.

ישראל אייכלר: אבל הוא אומר משהו הגיוני, אתה מדבר על האנשים שנוסעים כל יום לעבודה.

ישראל אייכלר: שם כן יש מחיר.

מיכאל ביטון: אבל זה עדיין יקר יותר.

מיכאל ביטון: גם בחודשי-חופשי, זה בעלות מוחלטת.

עמיחי לוי: החודשי-חופשי לא תלוי בחברה מסוימת.

מיכאל ביטון: אבל בעלות מוחלטת.

מיכאל ביטון: החודשי-חופשי של דימונה, יקר יותר מפי 2 בקילומטראז' לבאר שבע.

עמיחי לוי: אבל העיוות בחודשי-חופשי, לא מושפע ממחיר הנסיעה הבודדת כי הוא לפי מרחק.

מיכאל מלכיאלי: זה לא משנה.

מיכאל מלכיאלי: את האדם הקטן זה לא מעניין, כי הוא בסוף משלם בנסיעה קצרה יותר.

ישראל אייכלר: זו השאלה.

ישראל אייכלר: חה"כ מלכיאלי, אתה אומר שאם תושב ירוחם שעובד בדימונה, קונה חודשי-חופשי אז הוא לא משלם את הפער הזה?

קריאה: הוא משלם אפילו יותר יקר.

עמיחי לוי: זה לא קשור לתשע שקל של נסיעה בודדת, יש את התעריף של החודשי-חופשי דימונה - ירוחם.

מיכאל מלכיאלי: שהוא יותר יקר.

חנה בריגע: נכון, הוא יותר יקר.

ישראל אייכלר: עמיחי, תבדקו את זה.

ישראל אייכלר: למה?

עמיחי לוי: אני אומר, פה הרפורמה כבר הגיעה.

ישראל אייכלר: אם אתה צודק ואם מדובר ברוב האנשים שנוסעים יום יום.

עמיחי לוי: נבדוק את זה מייד כשנצא מפה.

ישראל אייכלר: אנחנו נבדוק את זה, בדיוק, גם אתה תבדוק, תשלחו לנו, ואז נפנה לשר האוצר.

ישראל אייכלר: אם זה כמו שאתה אומר, שמי שלא נוסע בבודדת, פעם ביובל הוא נוסע, לא הופכים עולם בשביל זה.

ישראל אייכלר: אבל אם זה אדם שעובד, אישה שעובדת בדימונה, בירוחם, ויש לה אפשרות דרך חודשי-חופשי לקבל מחיר שווה וזול יותר, אז נחה דעתנו.

ישראל אייכלר: אם לא, צריך לבקש החלטה ספציפית על הקו הזה להשוות אותו.

ישראל אייכלר: בעניין הסטודנטים.

עמיחי לוי: רגע, בעניין עיר הבה"דים.

שלומית אבינח: חודשי-חופשי 200 ₪, קנה מידה להשוואה למה?

עמיחי לוי: 200 ₪ דימונה - ירוחם, כמה לבאר שבע?

רחמים רוקח: ירוחם - נתיבות זה גם 200 ₪, כי זה בתוך אותה טבעת, ירוחם - דימונה זה גם 200 ₪, שזה גם עיוות.

עמיחי לוי: טוב, עיר הבה"דים נשאלתי.

עמיחי לוי: לעיר הבה"דים באמת יש הרבה עובדים מירוחם, הם מגיעים בהסעות של החברה המפעילה שם, זאת אומרת פחות מתבססים על תחבורה ציבורית.

עמיחי לוי: ועדיין חיילים או כל מבקר שרוצה להגיע לעיר הבה"דים, הקו מירוחם לבאר שבע עוצר בכניסה לעיר הבה"דים, יש את האפשרות להגיע.

ישראל אייכלר: אבל אתם כבר נערכים עכשיו לזמנים שזה יפעל בהמונים?

עמיחי לוי: עיר הבה"דים פועלת עכשיו בהפעלה מלאה.

עמיחי לוי: היא התאכלסה באופן מלא.

עמיחי לוי: לא כל כך משפיע על ירוחם כי היא נמצאת באמצע הדרך לבאר שבע.

עמיחי לוי: זאת אומרת, יש לה מערך קווים שלה שנותן שירות לחיילים.

רחמים רוקח: רק שזה בכניסה האחורית, לא בכניסה הראשית.

עמיחי לוי: בכניסה האחורית, נכון, לא בכניסה הראשית.

כנרת סויסה: עוצר בכניסה האחורית כשאנשים צריכים את הכניסה הראשית.

עמיחי לוי: לא, אז אני יכול לעדכן שבעוד שבועיים נסיעות הבוקר של החיילים שמגיעים לבסיס ייכנסו לשער האחורי, ב- 27 לחודש.

ישראל אייכלר: עכשיו נשאר לך הסטודנטים.

עמיחי לוי: הסטודנטים למכללת ספיר, הבקשה הזאת עלתה מראש המועצה בחודשים האחרונים, אנחנו בוחנים אותה לשנת הלימודים האקדמית הבאה שתתחיל באוקטובר.

עמיחי לוי: צריך להגיד שקיבלנו נתונים ממכללת ספיר, והנתונים שנמסרו הם על 37 סטודנטים תושבי ירוחם - - -

שלומית אבינוח קואולמן: אם יהיה קו, אז יהיו יותר.

מיכאל ביטון: חכמה האישה הזאת.

מיכאל ביטון: שמעת מה היא אמרה?

עמיחי לוי: בסדר, אני אמרתי אלה הנתונים.

מיכאל ביטון: זה כמו הביצה והתרנגולת.

מיכאל ביטון: תעשה קו, יהיה 100 סטודנטים ואם אין אוטובוס אז אין סטודנטים.

עמיחי לוי: צריך עוד לציין, שכדי להגיע - -

ישראל אייכלר: היא הייתה צריכה להיות 20 שנה מנהלת וועדה, כדי שאתה תבוא לתת לה את הכבוד.

מיכאל ביטון: תשמע, האומר דבר בשם אומרו מביא גאולה לעולם.

עמיחי לוי: כדי להגיע למכללת ספיר חייבים ממילא לעבור בבאר שבע, והיום יש את האפשרות לעשות את המעבר הזה בתדירות די טובה.

עמיחי לוי: אמרתי, אנחנו בוחנים לקראת אוקטובר לפתוח גם קו ישיר.

שלומית אבינח: אתה יודע, היה לנו דיון על תל-חי.

שלומית אבינח: שוב, זה דומה ושונה.

שלומית אבינח: ובאו החבר'ה מתל-חי ליום הסטודנט, והם הודיעו לנו פה אחד ואמרו שהם צריכים להיכנס לקרית שמונה, אז אמרו יש כל מיני כפרים וכל מיני של הדרוזים, לא רוצים להיכנס לזה.

שלומית אבינח: אז היה פה דיון, וזה היה נראה חסר סיכוי, ואחרי הדיון קיבלנו תשובה וואלה, כאילו באמת הם צודקים, ושינו את זה.

שלומית אבינח: אז לפעמים כשאתה שומע ממקור ראשון זה - - -

עמיחי לוי: אז אני מקווה שאני אוכל לבשר גם את זה.

ישראל אייכלר: המנהלת כתבה לי עכשיו, מה שהכי קריטי עכשיו זה הקו הפנימי, שנשים צועדות, אנשים צועדים, בחום, בערב ובקור וזה הכי דחוף.

ישראל אייכלר: אז תרשום לך.

עמיחי לוי: אז זה נמצא בעבודה.

ישראל אייכלר: טוב, אנחנו נרצה לאפשר לממלא מקום ראש העיר רק מילת סיכום.

יעקב גיל: רק לגבי התעריפים, אני הסתכלתי תוך כדי, אם רוצים לדעת.

יעקב גיל: על התעריפים בין דימונה לירוחם, מה שקורה זה שהם נמצאים בטבעת החיצונית של איזור באר שבע, ואז אם רוצים לעבור בין האיזורים החיצוניים חייבים לקנות גם את האיזור הפנימי יותר, ואז זה יוצא יקר.

יעקב גיל: זאת אומרת אין היום תעריף בין האיזורים של הטבעת, ואז זה פשוט מייקר את הנסיעה, גם החופשי יומי, וזה איזושהי טעות שצריך לתקן.

ישראל אייכלר: זאת אומרת זה לא פתרון כמו שאמר מיכאל?

קריאה: מה המחיר של חופשי יומי?

יעקב גיל: החופשי יומי אם אתה קונה טבעת פנימית, נגיד ללא באר שבע, זה 18 ₪.

ישראל אייכלר: 18 ₪ לנסיעה?

יעקב גיל: יומית, תעריף יומי.

חנה בריגע: אבל בלי להגיע לבאר שבע.

יעקב גיל: בלי להגיע לבאר שבע אבל חייבים לקנות טבעת יותר פנימית בשביל זה.

יעקב גיל: צריך לקנות את הטבעת היותר פנימית ואז זה יקר.

יעקב גיל: במקום שזה יהיה 13.5 ₪.

ישראל אייכלר: אריה אברהם, בבקשה.

אריה אברהם: אני רוצה להודות לידידי, חה"כ מיכאל מלכיאלי שבאמת ירוחם יקרה לו והוא יקר לירוחם, גם אתה יו"ר הוועדה.

אריה אברהם: הייתי בכמה ישיבות עם קרני שבאמת עושה כל מה שהוא יכול לטובת הסבל שנגרם בירוחם, אבל עדיין עם הרצון הטוב אי אפשר עוד לקנות במכולת.

אריה אברהם: ואנשים בירוחם, בהיעדר קו פנימי, צריך עדיין להסיע את הזקנים והזקנות לקופת חולים, אנחנו נצטרך כנראה עוד לעשות את זה בהתנדבות עד שהם יפתרו את הבעיה הזאת, ויפה שעה אחת קודם.

אריה אברהם: חוץ ממה שאלה שסובלים כבר מבחוץ, אלה העובדות והעובדים, אז באמת הזקנים והילדים בטיפת חלב, כל השירותים בירוחם, כל אדם שצריך איזשהו, זה הקו, זה האוטובוס שאיתו הוא יכול לקבל שירות, ובהיעדר הקו הזה אז באמת יש שמה סבל גדול מאד.

אריה אברהם: אני רוצה להוסיף קו אחד נוסף שהוא באמת מעיב מאד, זה הקו של ירוחם-דימונה, בני ברק, ירושלים, קווים שכבר לפחות פעמיים הגיעו בכניסת השבת, איחור של שעה-שעתיים, לא עשר דקות-רבע שעה, אני חושב שזה דבר חמור מאד.

חנה בריגע: זה לא קשור לבאר שבע.

אילן קרני: הודעתי בצורה מאד ברורה, שזה היה כשל חמור מאד.

קריאה: מודה ועוזב ירוחם.

ישראל אייכלר: אבל אתה תדאג שזה לא יהיה פשוט.

יעקב גיל: אם כבר עלה הנושא של ירושלים, אז רק להגיד שגם מהסקר שהתושבים עשו יחד איתנו, וגם מפניות ציבור, עולה שהקו שנוסע לירושלים מגיע הרבה פעמים לירוחם כבר מלא ובעצם אין מספיק נסיעות, והבקשה הייתה להוסיף נסיעה או שתיים בבוקר.

ישראל אייכלר: מאיפה הוא מגיע מלא, מבאר שבע?

יעקב גיל: מדימונה וזה עלה כאחד היעדים דווקא בסקר.

ישראל אייכלר: עמיחי, תרשום לך שצריך לעדכן את זה.

עמיחי לוי: צריך לעדכן שנוספה נסיעת בוקר, 6:30 בבוקר, מדימונה דרך ירוחם לירושלים, בדיוק בשביל אנשים שצריכים להגיע יום יום.

עמיחי לוי: נסיעה שלא הייתה קודם.

יעקב גיל: אבל צריך לבדוק שהמצב הזה לא נמשך כי התלונות עדיין מגיעות.

יעקב גיל: בשעות מאוחרות.

ישראל אייכלר: יכול להיות שירוחם כבר מצדיקה בעצמה קו, השאלה כמה נוסעים יש לירושלים מירוחם כל יום.

עמיחי לוי: אני אבדוק.

ישראל אייכלר: תבדקו את זה.

ישראל אייכלר: טוב, אני רוצה לסכם את הדיון לפני שהשגרירות האמריקאית תרעיש לנו פה.

ישראל אייכלר: הוועדה תקיים בעזרת השם ישיבת מעקב לנושא ירוחם, אנחנו מקווים שעד אז כבר כל העניינים יוסדרו.

ישראל אייכלר: הוועדה תפנה לשר התחבורה בבקשה לבדוק את עניין תמחור הקווים בירוחם, בעיקר בקווים בתדירות גבוהה.

ישראל אייכלר: הוועדה מציעה לבדוק הקמת מסוף יציאה וכניסה נוספים מבאר שבע לתושבי ירוחם.

ישראל אייכלר: הוועדה מבקשת שהסטודנטים שנוסעים לספיר ימצאו להם פתרון ישיר בקו ישיר.

ישראל אייכלר: בעניין המחירים הוועדה רשמה את הודעת משרד התחבורה שהם יבדקו את העיוות שנוצר בין נסיעה מירוחם לדימונה לבין נסיעה מירוחם לבאר שבע.

ישראל אייכלר: אם אכן יש אפשרות של חודשי-חופשי, בסדר, אם לאו, אנחנו נפנה לשר האוצר ולשר התחבורה לא לחכות לרפורמה הבאה, אלא כבר עכשיו לתקן את העיוות הזה בין שני הקווים.

ישראל אייכלר: הוועדה רשמה לפניה את הודעת עמיחי לוי, ממונה תחבורה מחוז דרום במשרד התחבורה, בקשר לעיר הבה"דים וגם לגבי הקו למכללת ספיר.

ישראל אייכלר: הדבר הכי חשוב, אנחנו מבקשים לזרז את פתיחת הקו הפנימי בירוחם מוקדם ככל האפשר, כדי שלא יצטרכו לחכות שבעה חודשים כפי שנמסר לוועדה.

ישראל אייכלר: לגבי מה שאמר פה מנכ"ל מטרופולין על הבעיות שיש בתחנה המרכזית בבאר שבע, עצה לגבי ירוחם אבל זה יכול להיות עצה למקומות אחרים שיש לך בעיה, לבזר ולווסת קווים בבאר שבע שלא כולם יצטרכו להיכנס לתחנה המרכזית.

ישראל אייכלר: זה נעשה במקומות אחרים, ואין שום סיבה לא לעשות את זה גם בבאר שבע וכך להקל על הפריפריה של באר שבע שלא תהיה תלויה בכל הבעיות שיש בעיר באר שבע.

ישראל אייכלר: אנחנו שמחנו לארח אתכם, תודה רבה.

מיכאל ביטון: אנחנו רוצים להודות לך היו"ר, ולחה"כ מלכיאלי.

מיכאל ביטון: תודה רבה.

יעקב גיל: תודה לכם.